偈六十三首  其三五
作者：釋道寧
朝代：宋

paragraphs: 全提要妙，三藏絕詮。
海印舒光，該羅法界。
有情無情，炳然應現。
有時南州北郡，買賣交關。
有時看風把柁，順水行船。
有時酒肆茶坊，迎賓待客。
有時投壺走馬，歌笑圍棋。
種種多般，要源流出。
玄關瞥轉，大用現前。
一槩無私，平等大道。
始知諸佛轉法輪，群生解差別。
目擊便歸來，秤鎚渾是鐵。
如斯告報，正屬化門，不犯鋒楞。
善吉巖前草不生，僑尸謾把天花散。